SKRIFTLIG FORESPØRGSEL E-2099/01

af Erik Meijer (GUE/NGL) til Kommissionen

(13. juli 2001)

Om: Kommerciel kloning af præmierede husdyr og utilstrækkelig lovgivning for dyrevelfærd

1. Er Kommissionen bekendt med den artikel, der blev bragt i New Scientist den 19. maj 2001 vedrørende kloning af præmierede husdyr? Er den klar over, at kloningsvirksomheder i USA laver et større antal kopier af højt præmierede køer og tyre, og at præmierede avlsdyr i nogle tilfælde kan klones for halvdelen af den pris, som et dyr produceret med traditionelle metoder ville koste?

2. Er Kommissionen klar over, at det efter mange eksperters mening er af afgørende betydning, at der gennemføres kontrollerede forsøg på landbrugsbedrifter med kvægkloning til fødevareproduktion, inden der gives nogen tilladelse til kommerciel produktion?

3. Er den endvidere klar over de farer, der er forbundet med det tab af genetisk diversitet, som vil være resultatet af skabelsen af hjorder af klonet kvæg, med uoverskuelige konsekvenser med hensyn til sygdom og den heraf følgende stigning i unødige lidelser, for ikke at tale om de negative kommercielle følger for landmændene? Er den klar over, at der for

hvert tilsyneladende sunde og levedygtige klonede dyr fødes mange døde eller vanskabte dyr, og at selv de klonede dyr, der ser ud til at være sunde, ikke nødvendigvis er det, på grund af den utilstrækkelige forskning og erfaring på området?

4. Er den bekendt med den artikel i tidsskriftet Theriogenology (nr. 51, s. 1451), som citeres i den nævnte artikel i New Scientist, og som indeholder detaljerede oplysninger om talrige fejlslagne kloningsforsøg, der er resulteret i stærkt deforme og syge dyr?

5. Er den i lyset af ovenstående omstændigheder enig i, at såvel den beskyttelse (af forbrugerne), der gives i forordningen om nye levnedsmidler, som den beskyttelse (af dyr), der er indeholdt i den eksisterende dyrevelfærdslovgivning, er utilstrækkelig?

6. Er den enig i, at den kloningsproces, som dette spørgsmål omhandler, udelukkende bør finde sted i forsøgslaboratorier under den strengest muligt kontrol, og at produkterne heraf bør formenes adgang til det kommercielle marked, indtil vi har fuldt kendskab til konsekvenserne? Er den enig i, at der er behov for et nyt direktiv med dette formål?

Svar afgivet på Kommissionens vegne af David Byrne

(26. oktober 2001)

Kommissionen prioriterer beskyttelse af landbrugsdyr.

Kommissionen er bestemt bekendt med den teknologiske udvikling inden for kloning af landbrugsdyr og den virkning, som teknologien kan få både med hensyn til dyrevelfærd og forbrugerbeskyttelse, men også med hensyn til de besparelser, der fremover kan ligge i dyreudvælgelse.

Det er navnlig velkendt, at denne teknologi på sit nuværende udviklingstrin stadig indebærer stor risiko for uheldige udfald og lidelser hos dyr, som overlever indtil fødslen.

Den Europæiske Gruppe vedrørende Etik sagde i sin udtalelse nr. 9, som blev offentliggjort den 28. maj 1997, og som omhandler de etiske aspekter ved kloning,

at kloning af landbrugsdyr kan vise sig at indebære medicinske, landbrugsmæssige og økonomiske fordele. Det hedder videre, at det kun er acceptabelt at klone landbrugsdyr, når mål og metoder er etisk begrundede, og kloningen foregår under etiske forhold, hvilket bl.a. indebærer, at man har pligt til at undgå eller minimere dyrs lidelser, for ubegrundede eller urimelige lidelser er uacceptable.

Gruppen anfører også, at man skal være opmærksom på at bevare genetisk diversitet hos landbrugsdyr og sikre offentlighedens ret til beskyttelse mod risici og adgang til tilstrækkelige informationer.

Kloning til videnskabelige formål omfattes af Rådets direktiv 86/609/EØF af 24. november 1986 om beskyttelse af dyr, der anvendes til forsøg og andre videnskabelige formål(1). Direktivet skal snart revideres, og i den forbindelse vil der blive taget hensyn til de særlige dyrevelfærdsproblemer, der er knyttet til kloning.

Der findes allerede fællesskabsbestemmelser om beskyttelse af dyr på landbrugsbedrifter, under transport og ved slagtning. Bestemmelserne revideres regelmæssigt. Endvidere findes der allerede planer, og der føres også drøftelser om en række væsentlige nye initiativer, som vil forbedre de eksisterende foranstaltninger. Fællesskabet deltager endvidere i Den europæiske konvention om beskyttelse af dyr, der holdes til landbrugsformål, og Den europæiske konvention om beskyttelse af slagtedyr.

I henhold til Rådets direktiv 98/58/EF af 20. juli 1998 om beskyttelse af dyr, der holdes til landbrugsformål(2), må dyr kun holdes til landbrugsformål, forudsat at det under hensyntagen til deres art med rimelighed kan forventes, at det ikke er til skade for deres sundhed og velfærd. Endvidere hedder det, at der ikke må anvendes avl eller avlsmetoder, der påfører eller kan påføre de berørte dyr lidelser eller skade.

I tillæg til bestemmelserne om dyrevelfærd sørger Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(3) for beskyttelse af forbrugernes sundhed. Nye levnedsmidler og nye levnedsmiddelingredienser må ikke markedsføres uden tilladelse. I henhold til artikel 1, stk. 2, litra f) skal levnedsmidler og levnedsmiddelingredienser, som har været genstand for en fremstillingsproces, der ikke er gængs, underkastes en fuldstændig sikkerhedsvurdering, hvis deres næringsværdi, metabolisme eller indhold af uønskede stoffer påvirkes.

(1) EFT L 358 af 18.12.1986.

(2) EFT L 221 af 8.8.1998.

(3) EFT L 43 af 14.2.1997.